UPDATE - PERCHEZIȚII LA PERSOANE CERCETATE PENTRU DELICTE SILVICE
În urma perchezițiilor efectuate de polițiști, la data de 9 mai a.c., au fost descoperite și ridicate bunuri și obiecte cu valoare probatorie, precum și bunuri, folosite la săvârșirea sau rezultate din săvârșirea infracțiunilor ce fac obiectul cercetărilor: aproximativ 130 de metri cubi de material lemnos, 22 de motofierăstraie, 5 autovehicule, folosite la scoaterea materialului lemnos de la locul exploatării, respectiv la transportul pe drumurile publice în vederea valorificării, aproximativ 1.500 de euro și aproximativ 25.000 de lei, sume rezultate din săvârșirea infracțiunilor la regimul silvic.
Video - https://youtu.be/U0lNn_1j2Dg
După administrarea probatoriului și parcurgerea etapelor procesuale, polițiștii din cadrul Poliției Municipiului Câmpulung au luat măsura reținerii pe bază de ordonanță, pentru 24 de ore, față de șase persoane, cu vârste cuprinse între 25 și 34 de ani, astfel:
- un bărbat, de 27 de ani, din Mihăești, având calitatea de organ silvic în cadrul unui ocol silvic privat, cercetat sub aspectul săvârșirii infracțiunilor de abuz în serviciu în formă continuată, fals informatic în formă continuată, instigare la tăiere ilegală și la furt de arbori, folosirea fără drept a dispozitivelor speciale de marcat;
- un bărbat, de 29 de ani, din Mihăești, cercetat sub aspectul săvârșirii infracțiunilor de tăiere fără drept de arbori și furt de arbori, ambele în forma continuată;
- un bărbat, de 25 de ani, din Mihăești, cercetat sub aspectul săvârșirii infracțiunilor de tăiere fără drept de arbori și furt de arbori, ambele în forma continuată;
- un bărbat, de 31 de ani, din Mihăești, cercetat sub aspectul săvârșirii infracțiunilor de tăiere fără drept de arbori și furt de arbori, ambele în forma continuată;
- un bărbat, de 29 de ani, din Mihăești, cercetat sub aspectul săvârșirii infracțiunilor de fals informatic și uz de fals, ambele în forma continuată, respectiv complicitate la furt de arbori;
- un bărbat, de 34 de ani, din Mihăești, cercetat sub aspectul săvârșirii infracțiunilor de fals informatic și uz de fals, ambele în forma continuată.
Persoanele reținute urmează să fie prezentate Parchetului de pe lângă Judecătoria Câmpulung, cu propuneri de luare a unor măsuri preventive. Cercetările sunt continuate, pentru stabilirea întregii activități infracționale și luarea măsurilor legale care se impun.
De asemenea, în urma perchezițiilor, polițiștii au constatat nereguli privind modul de deținere al armelor de vânătoare și de serviciu, deținute de către bărbatul de 27 de ani, respectiv de către un alt bărbat, de 52 de ani, rudă cu cel în cauză.
Astfel, polițiștii au constatat că cei doi, care sunt deținători autorizați de arme de vânătoare, nu păstrau armele în condițiile prevăzute de Legea 295/2004, respectiv în dulap metalic, încuiat, astfel încât să nu fie permis accesul la arme al persoanelor neautorizate, aspecte ce atrag răspunderea contravențională, conform aceluiași act normativ, cu măsura complementară de anulare a dreptului de deținere, port și folosire a armelor.
Reamintim că, în dimineața de 9 mai a.c., polițiștii din cadrul Poliției Municipiului Câmpulung, sub supravegherea Parchetului de pe lângă Judecătoria Câmpulung, în baza autorizării din partea instanței competente, au pus în executare 20 de mandate de percheziție domiciliară, în județul Argeș, la sediul unui ocol silvic, la sediile unor operatori economici de profil, precum și la locuinţele unor persoane cercetate pentru săvârşirea unor infracțiuni de tăiere, furt și comercializare ilegală de arbori.
Cercetările sunt desfășurate sub aspectul săvârșirii infracțiunilor de tăiere fără drept de arbori și furt de material lemnos din fondul forestier național, abuz în serviciu, fals informatic, fals în înscrisuri sub semnătură privată și uz de fals.
Din cercetări s-a stabilit că, din noiembrie 2023 și până în prezent, cu complicitatea unor lucrători silvici din cadrul unui ocol silvic privat, mai multe persoane ar fi tăiat, fără respectarea regimului silvic, arbori din fondul forestier național, din localitatea Mihăești, pe care i-ar fi sustras și comercializat ilegal.
Anterior dispunerii activităților de percheziție domiciliară, au fost realizate mai multe depistări în trafic, ale unor persoane care transportau material lemnos cu autoutilitare, fără respectarea normelor legale specifice.
19 persoane au fost conduse la sediul poliției, pentru audieri.
Acțiunile de percheziție domiciliară au fost desfășurate cu sprijinul polițiștilor din cadrul Serviciului Ordine Publică - Biroul pentru Protecția Fondului Forestier și Piscicol, al polițiștilor Serviciului Arme, Explozivi și Substanțe Periculoase, al luptătorilor Serviciului pentru Acțiuni Speciale Argeș, al jandarmilor argeșeni, dar și al reprezentanților Biroului Județean Argeș al Gărzii Forestiere Ploiești.
Activitatea a beneficiat de suportul de specialitate al Direcției Operațiuni Speciale.